Kula sampun anampèni sêrat katitimasan kaping 31 Oktobêr 1935 ôngka 54/508, punapa suraosipun sampun kula sumêrêpi. Mênggah bab panyuwunipun Narpawandawa, supados ing karaton angyasani griya wontên kagungan dalêm pantiroga, ingkang mligi amung kangge para putra tuwin mantu dalêm utawi para luhur sanèsipun kados kasêbut sêrat wau, kathahing wragad watawis 3500 tigang èwu gangsal atus rupiyah, kula ugi nayogyani sangêt, anamung sarèhning saking aturipun pangagêng Panti Wardaya kawrat sêrat katitimasan kaping 3 Dhesèmbêr 1935 ôngka 120 Ca I/3, miturut kawontênaning pêpetanganipun kagungan dalêm arta ing taun 1936, botên sagêd nyudhiyani wragad kasêbut nginggil, dados ing karaton inggih botên sagêd amituruti suwunan wau. Nanging kaangkah sagêda kalampahan benjing sanès-sanèsipun taun malih.